b"\n_START_ARTICLE_\nNo\xc5\xbe\n_START_SECTION_\nEtimologija\n_START_PARAGRAPH_\nBeseda\xc2\xa0\xc2\xbbno\xc5\xbe\xc2\xab\xc2\xa0prihaja iz praslovan\xc5\xa1\xc4\x8dine in izhaja iz indoevropskega korena *neg'h-\xc2\xa0\xc2\xbbbosti, prebosti\xc2\xab, prvotni pomen je torej\xc2\xa0\xc2\xbbkar bode, prebode\xc2\xab.\n_START_SECTION_\nZgodovina\n_START_PARAGRAPH_\nNo\xc5\xbe je najstarej\xc5\xa1i izum \xc4\x8dloveka, ki ga je pri\xc4\x8del uporabljati v najstarej\xc5\xa1i kameni dobi. Arheologi so na\xc5\xa1li primitivne no\xc5\xbee iz trdih vrst kamna - obsidiana, kremena in podobnih \xc5\xbee v grobovih neandertalca. Kasneje so nastopali tudi no\xc5\xbei iz raznih kovin, kot so: bakra, brona, \xc5\xbeeleza do dana\xc5\xa1nje dobe, v kateri nastopajo predvsem no\xc5\xbei iz jekla in drugih zlitin. Vzporedno z uporabo razli\xc4\x8dnih materialov pri izdelavi no\xc5\xbeev se je spreminjala tudi tehnologija izdelovanja.\n_START_SECTION_\nKonstrukcija no\xc5\xbea\n_START_PARAGRAPH_\nV grobem lahko re\xc4\x8demo, da je no\xc5\xbe sestavljen iz rezila, ki ga uporabljamo za rezanje in prebadanje, ter ro\xc4\x8daja, ki nam omogo\xc4\x8da varno in zanesljivo uporabo rezila. Rezilo je sestavljeno iz ostrine, konice, vrha rezila, hrbta, trebuha, pete in podno\xc5\xbeja oziroma ricassoja. Ro\xc4\x8daj je lahko sestavljen iz dr\xc5\xbeajnega konca, utrjevala, \xc5\xa1\xc4\x8ditnika, ro\xc4\x8dajnega glavi\xc4\x8da in obloge. Skupaj s sliko\n_START_SECTION_\nOsnovne oblike rezil no\xc5\xbea\n_START_PARAGRAPH_\nOsnovne oblike rezil no\xc5\xbea v njihovi najbolj prvobitni izvedbi. Skupaj s slikovnim materialom._NEWLINE_(1) Navadno rezilo ima zakrivljeno ostrino in ravno hrbti\xc5\xa1\xc4\x8de. Hrbet rezila, ki ni oster, omogo\xc4\x8da uporabniku, da uporablja prste za usmerjanje sile, hkrati pa je zaradi njega no\xc5\xbe te\xc5\xbeji in mo\xc4\x8dnej\xc5\xa1i glede na njegovo velikost. Nenabru\xc5\xa1en hrbet pa omogo\xc4\x8da tudi nekatere druge na\xc4\x8dine uporabe. Krivina ostrine osredoto\xc4\x8da silo na manj\xc5\xa1i povr\xc5\xa1ini in olaj\xc5\xa1a rezanje. Ta oblika omogo\xc4\x8da tako dobro sekanje kot tudi rezanje. To je med enoreznimi tudi najbolj\xc5\xa1a oblikami za zabadanje, saj rezilo dela zarezo tako, da lahko celotna \xc5\xa1irina no\xc5\xbea gre skoznjo, ne da bi hrbti\xc5\xa1\xc4\x8de moralo na stran potiskati dodaten material tako kot pri rezilu s padajo\xc4\x8do konico (3) ali ov\xc4\x8dji nogi (5)._NEWLINE_(2) Zakrivljeno rezilo oziroma rezilo z zakrivljeno, privzdignjeno konico. No\xc5\xbe s tako obliko rezila ima hrbet, ki se zakrivi navzgor, kar la\xc5\xbejim no\xc5\xbeem omogo\xc4\x8da, da imajo na svojem rezilu dalj\xc5\xa1o ostrino in tako tudi obse\xc5\xbenej\xc5\xa1e rezalno podro\xc4\x8dje. Konica no\xc5\xbea se pri tej obliki rezila nahaja nad hrbtom no\xc5\xbea. Tak\xc5\xa1en no\xc5\xbe je primernej\xc5\xa1i za rezanje in zarezovanje. Rezila z zakrivljeno oziroma dvignjeno konico ponujajo ve\xc4\x8dje rezalno obmo\xc4\x8dje ali trebuh in so pogosta pri no\xc5\xbeih za odiranje._NEWLINE_(3) Rezilo s padajo\xc4\x8do konico \xe2\x80\x93 padajo\xc4\x8da konica rezila ima izbo\xc4\x8deno (konveksno) krivino hrbta proti konici. Hrbtni del ima lahko la\xc5\xbeno oziroma okrasno ostrino, ki je lahko tudi naostrena. Obna\xc5\xa1a se podobno kot\xc2\xa0\xc2\xbbprirezana konica\xc2\xab\xc2\xa0(8), vendar ima mo\xc4\x8dnej\xc5\xa1o konico, ki je manj primerna za prebadanje._NEWLINE_(4) Rezilo z odrezano konico (v\xc4\x8dasih so jih uporabljali predvsem za skopljenje \xc5\xbeivali) ima enojno ve\xc4\x8dinoma ravno ostrino, ki se mo\xc4\x8dno zakrivi navzgor pri konici, kjer je na kratko in topo prirezano. Z ukrivljenim koncem no\xc5\xbea, ki se bolj pribli\xc5\xbea navpi\xc4\x8dni osi rezila kot pri ostalih oblikah rezil in mu manjka konice, se zmanj\xc5\xa1a mo\xc5\xbenost prebadanja, zato so ti no\xc5\xbei primerni za odiranje._NEWLINE_(5)\xc2\xa0\xc2\xbbOv\xc4\x8dja noga\xc2\xab\xc2\xa0ima ravno ostrino in ravno hrbti\xc5\xa1\xc4\x8de, ki se na koncu izbo\xc4\x8deno zakrivi proti ostrini. Zagotavlja najve\xc4\x8d nadzora, saj ima ravno hrbti\xc5\xa1\xc4\x8de, ki ga je mogo\xc4\x8de dr\xc5\xbeati s prsti. Ta oblika je zelo mo\xc4\x8dna pri pritiskanju od hrbta proti konici ter ostrini in za rezanje ter rezljanje povsod, kjer je potrebno veliko pritiska. Ravna ostrina pa omogo\xc4\x8da tudi najla\xc5\xbeje bru\xc5\xa1enje, saj je zaradi nje la\xc5\xbeje ohranjati enak kot ostrine glede na brusilni kamen. Ov\xc4\x8dja noga zgleda kot ov\xc4\x8dje kopito. Najve\xc4\x8d so jih uporabljali mornarji, saj je ta oblika konice prepre\xc4\x8devala nenamerno prebadanje med zibanjem ladje._NEWLINE_(6) Kljunasto rezilo \xe2\x80\x93 kljunasta oblika rezila, ki ji v anglosaksonskem svetu popularno pravijo\xc2\xa0\xc2\xbbWharncliffe\xc2\xab\xc2\xa0(obliko tega rezila se zmotno pripisuje Earlu Wharncliff\xc5\xa1kemu, \xc4\x8deprav spada med tradicionalne oblike, ki so z nami \xc5\xbee od nekdaj \xe2\x80\x93 Saksoni in Vikingi so mu rekli seax), ima podoben profil in lastnosti kot ov\xc4\x8dja noga (5), le da se krivina hrbta pri\xc4\x8dne bli\xc5\xbeje ro\xc4\x8daju in je bolj postopna. To rezilo je precej bolj trdno kot ostala rezila primerljive velikosti. Na sliki je lepo vidna tudi la\xc5\xbena oziroma okrasna ostrina._NEWLINE_(7) Krempljasto oziroma srpasto rezilo ima obliko pol srpa ali kremplja z ostrino, ki je vbo\xc4\x8dena proti hrbtu, kar pove\xc4\x8da dol\xc5\xbeino ostrine. Konica rezila se po navadi nahaja ni\xc5\xbeje ali v isti vi\xc5\xa1ini kot peta rezila. Te oblike rezila so zelo trdne in primerne za rezljanje, slovijo pa tudi po tem, da zelo dobro ohranjajo ostrino._NEWLINE_(8) Prirezano rezilo \xe2\x80\x93 rezilo s prirezano konico, je podobne oblike kot navadno rezilo (1) z ravno\xc2\xa0\xc2\xbbprirezanim\xc2\xab\xc2\xa0(kot na sliki) ali konkavno (vboklo) oblikovanim hrbti\xc5\xa1\xc4\x8dem, zato, da postane konica tanj\xc5\xa1a in bolj ostra. Prirezan del hrbta ima lahko la\xc5\xbeno oziroma okrasno ostrino, ki je lahko nabru\xc5\xa1ena na sekundarno ostrino (Bowie). Ostra konica je uporabna kot \xc5\xa1ilo ali za rezanje na te\xc5\xbeko dostopnih mestih. \xc4\x8ce je la\xc5\xbeni rob nabru\xc5\xa1en, se pove\xc4\x8da u\xc4\x8dinkovitost no\xc5\xbea pri prebadanju._NEWLINE_(9) Kamasu Kissaki (pogosto tudi\xc2\xa0\xc2\xbbamerikanizirani tanto\xc2\xab) je Japonska oblika rezil, ki se je nehala uporabljati v 15. stoletju. Je nekoliko dletasta konica, ki je debelej\xc5\xa1a proti konici (in je blizu hrbti\xc5\xa1\xc4\x8du) in zato med najmo\xc4\x8dnej\xc5\xa1imi. Na prvi pogled se zdi podobna vsem konicam japonskih me\xc4\x8dev in no\xc5\xbeev, vendar pa tanto uporablja navadno obliko rezila. Kamasu Kissaki je pogosto raven, lahko pa je tudi ne\xc5\xbeno ukrivljen. Konica je pravzaprav sekundarna ostrina na koncu rezila s celotnim kotom med 60 in 80 stopinj. Nekatere razli\xc4\x8dice imajo lahko hrbti\xc5\xa1\xc4\x8de nagnjeno proti konici in na kratki razdalji od konice tudi nabru\xc5\xa1eno._NEWLINE_(10) Listnato rezilo \xe2\x80\x93 rezilo v obliki lista ali suli\xc4\x8dasto rezilo je simetri\xc4\x8dno izbo\xc4\x8deno (konveksno) priostreno rezilo s konico, ki je na sredini sredi\xc5\xa1\xc4\x8dne linije dol\xc5\xbeine rezila. Suli\xc4\x8dasto rezilo ima lahko nabru\xc5\xa1eno samo eno stran (ali pa ima la\xc5\xbeno ostrino), lahko ima nabru\xc5\xa1eno samo del druge ostrine ali pa je nabru\xc5\xa1eno dvorezno \xe2\x80\x93 in postane bodalo._NEWLINE_(11) Klinasto rezilo je simetri\xc4\x8dno, zelo koni\xc4\x8dasto, dvorezno rezilo. Njegova dolga ostra konica zagotavlja dobro prebadanje, vendar pa se lahko hitreje zlomi. To je osnovna oblika vseh bodal in nas spremlja \xc5\xbee od pradavnine._NEWLINE_Ulu \xe2\x80\x93 inuitski tradicionalni \xc5\xbeenski no\xc5\xbe (dobesedno pomeni ulu\xc2\xa0\xc2\xbb\xc5\xbeenski no\xc5\xbe\xc2\xab) je po navadi naostren del kroga lahko pa imajo tudi skoraj ravna rezila. To rezilo nima konice, ro\xc4\x8daj pa je name\xc5\xa1\xc4\x8den zadaj na sredini hrbta in je najmo\xc4\x8dnej\xc5\xa1a oblika no\xc5\xbea. Je ve\xc4\x8dnamenski no\xc5\xbe, ki se uporablja za odiranje in \xc4\x8di\xc5\xa1\xc4\x8denje, rezanje, pripravo hrane in gradnjo iglujev. Polkro\xc5\xbena razli\xc4\x8dica se pojavlja tudi drugje in se imenuje\xc2\xa0\xc2\xbbglavati no\xc5\xbe\xc2\xab, njegova zlobnej\xc5\xa1a koni\xc4\x8dasta razli\xc4\x8dica pa je potisno bodalo."